钦定古今图书集成/明伦汇编/官常典/第754卷 > 汪伟
## 钦定古今图书集成/明伦汇编/官常典/第754卷 > 汪伟

按《明外史》本传：“伟子叔度，休宁人。崇祯元年进士。除
慈谿知县，政绩大著。十一年，帝念寇氛日炽，择知推
治行卓绝者入翰林，以备大用，伟擢检讨。寻以治祖
母葬归，还朝，充东宫讲官。十六年，贼陷承天、荆、襄，伟
以留都根本可虑，上《江防绸缪疏》，言：金陵城周百二
十里，虽十万众不能守，故议者谓无守城法，止有防
江法。贼自北来，则淮安为要；自上而下，则九江为要。
御淮即所以御江，守九江即所以守金陵也。淮有史
可法，屹然保障矣。九江一郡宜设立重臣以镇之，上
而武昌、下而太平，采石、浦口各命南京兵部大臣建
牙分阃，则声援接而金陵之门户固矣。”南京兵部与
操江事不相涉，操江欲用兵而无人，“兵部有重兵而
无用，宜令缓急相应。而府尹、府丞之官，亟重其权，久
其任，联百万士民心，以分兵部操江之责。”因言：“清议
所归，如御史詹兆恒、叶树声、杨四重，故御史郭维经、
成勇，故巡抚袁继咸、方孔炤等，宜以备督抚京兆之
选。”帝嘉纳之。九江乃特设总督。又言：兵额既亏，宜以
卫所官舍馀丁补伍操练，修治兵船，以资防御。如额
饷不足，则暂借盐课、漕米以给之。前后所条奏，皆切
时务。明年三月，贼兵东犯。伟语阁臣：“事急矣，亟遣大
僚分守畿郡，一切便宜从事。都中城守，则文自内阁，
武自公侯伯以下，各率子弟画地分守。庶民统以绅
士，家自为守，而京军分番巡徼，以待勤王之师。”魏藻
德曰：“大僚守畿辅，谁肯者？”伟曰：“此何等时，犹较尊卑，
计安危耶？请以一剧郡见委。”藻德哂其早计。未几，真
定游击谢嘉福杀巡抚徐标迎贼。伟泣曰：“事至此乎？”
作书寄友人曰：“贼据真定，奸人满都城，外郡上供丝
粟不至，诸臣无一可支危亡者，如圣主何？平时误国
之人，终日言门户而不顾朝廷，今当何处伸狂喙耶？”
贼薄都城，守兵乏饷，不得食。伟出赀市饼饵以馈。已
而城陷，伟归寓，语继室耿善抚幼子。耿泣曰：“我独不
能从公死乎？”因以幼子属其弟，衣新衣，上下缝，引刀
自刭，不殊，复投缳，遂绝，时年二十三。伟欣然曰：“是成
吾志。”移其尸于堂，援笔书壁曰：“翰林院检讨、东宫日
讲官汪伟，同继室耿氏死”节，贻子观书，勉以忠孝。乃
自经。福王时，赠少詹事，谥《文烈》。